KOMISIJAS PAZIŅOJUMS

2019. gadā apritē esošo kvotu kopskaita publikācija tirgus stabilitātes rezerves vajadzībām, kura izveidota ES emisijas kvotu tirdzniecības sistēmas ietvaros saskaņā ar Direktīvu 2003/87/EK

(2020/C 164/05)

1. Ievads

Padome un Eiropas Parlaments 2015. gadā pieņēma lēmumu izveidot tirgus stabilitātes rezervi (TSR) (1) ES emisijas kvotu tirdzniecības sistēmas (ETS) ietvaros, kas izveidota saskaņā ar Eiropas Parlamenta un Padomes Direktīvu 2003/87/EK (2). TSR sāka darboties 2019. gada janvārī. TSR mērķis ir nepieļaut liela, strukturāla kvotu pārpalikuma veidošanos ES oglekļa tirgū, jo tas var novest pie tā, ka ES ETS nespēj dot pienācīgus signālus investīcijām, kas nepieciešamas ES emisiju samazināšanas mērķrādītāju rentablai sasniegšanai. Tās mērķis ir arī padarīt ES ETS noturīgāku pret piedāvājuma un pieprasījuma nelīdzsvarotību, lai ES ETS tirgus varētu pienācīgi darboties.

Minētajā lēmumā noteikts, ka, sākot ar 2017. gadu, Komisija līdz katra gada 15. maijam publicē apritē esošo kvotu kopskaitu (TNAC). Šis skaitlis nosaka, vai dažas no izsolāmajām kvotām būtu rezervē jāieskaita vai no tās jāatbrīvo.

Komisija 2019. gada 14. maijā publicēja 2018. gadā apritē esošo kvotu kopskaitu, kas sasniedza aptuveni 1,65 miljardus kvotu (3). Saskaņā ar TSR noteikumiem pēc minētās publikācijas laikposmā no 2019. gada 1. septembra līdz 2020. gada 31. augustam (4) rezervē bija jāieskaita 397 178 358 kvotas, šādi samazinot izsolāmo kvotu apjomu.

Šis paziņojums ir ceturtā publikācija TSR vajadzībām, un tas attiecas uz 2019. gadu. Tajā norādīts apritē esošo kvotu kopskaits un sīki aprakstīts, kā šis skaitlis ir aprēķināts. Šī publikācija noteiks, cik kvotu rezervē ieskaitīs laikā no 2020. gada septembra līdz 2021. gada augustam.

2. Tirgus stabilitātes rezerves funkcionēšana

TSR darbojas automātiski, kad apritē esošo kvotu kopskaits ir ārpus iepriekšnoteikta diapazona. Kvotas ieskaita rezervē, ja apritē esošo kvotu kopskaits pārsniedz 833 miljonus kvotu. Kvotas no rezerves atbrīvo, ja apritē esošo kvotu kopskaits ir mazāks par 400 miljoniem kvotu. Kvotu ieskaitīšana rezervē praktiski nozīmē, ka samazinās izsolāmo kvotu apjoms, un atbrīvošana no rezerves nozīmē, ka nākotnē tiks izsolīti papildu 100 miljoni kvotu.

Tāpēc viens no rezerves darbības stūrakmeņiem ir apritē esošo kvotu kopskaita publicēšana, jo pēc tā nosaka, vai kvotas ieskaita rezervē vai no rezerves atbrīvo.

Saistībā ar ES ETS pārskatīšanu (5) TSR darbībā tika veiktas būtiskas izmaiņas. Apgrozībā esošo kvotu kopskaita procentuālā daļa, pēc kuras nosaka rezervē ieskaitāmo kvotu skaitu, ja tiek pārsniegts 833 miljonu kvotu slieksnis, 2019.–2023. gada periodam ir īslaicīgi divkāršota no 12 % līdz 24 %. Turklāt no 2023. gada TSR kvotas, kas pārsniedz iepriekšējā gada izsoles apjomu, vairs nebūs derīgas.

Tāpēc, pamatojoties uz šo paziņojumu, no 2020. gada 1. septembra 12 mēnešu periodā rezervē ieskaitīs 24 % (6) no apritē esošo kvotu kopskaita. Attiecīgu daudzumu atskaitīs no dalībvalstu un Apvienotās Karalistes izsolāmo kvotu apjoma, ievērojot to attiecīgās kvotu daļas izsolēs. Šajā sakarā jāatgādina, ka līdz 2025. gada 31. decembrim attiecīgo daļu noteikšanā neņem vērā tās kvotas, kuras Savienībā pārdalītas solidaritātes un izaugsmes labad.

3. Apritē esošo kvotu kopskaits

Saskaņā ar Lēmuma (ES) 2015/1814 1. panta 4. punktu apritē esošo kvotu kopskaits ir “to kvotu kopējais skaits, kuras piešķirtas laikposmā kopš 2008. gada 1. janvāra, ietverot skaitu, kas minētajā laikposmā piešķirts saskaņā ar Direktīvas 2003/87/EK 13. panta 2. punktu, un ar iekārtām dotās tiesības saskaņā ar ES ETS izmantot starptautiskos kredītus attiecībā uz emisijām, kuras radušās līdz minētā konkrētā gada 31. decembrim, no kā atskaitīts ES ETS iekārtu verificēto emisiju kopējais daudzums tonnās laikposmā no 2008. gada 1. janvāra līdz tā paša konkrētā gada 31. decembrim, visas kvotas, kas anulētas saskaņā ar Direktīvas 2003/87/EK 12. panta 4. punktu, un rezervē esošo kvotu skaits”.

Īsāk sakot, apritē esošo kvotu kopskaitu (TNAC), pēc kura vadās, lemjot par ieskaitīšanu TSR vai atbrīvošanu no tās, aprēķina pēc šādas formulas:

TNAC = piedāvājums – (pieprasījums + kvotas TSR).

Apritē esošo kvotu kopskaitu nosaka trīs dažādi elementi: pirmkārt, piedāvājumā esošās kvotas kopš 2008. gada 1. janvāra, otrkārt, pieprasījums pēc kvotām (nodoto un anulēto kvotu skaits) un, treškārt, rezervē esošo kvotu skaits.

Kā paredzēts Lēmumā (ES) 2015/1814, aviācijas nozares kvotas un verificētās aviācijas emisijas šajā kontekstā neņem vērā.

3.1. Piedāvājums

Kvotu piedāvājumu tirgū nosaka pieci dažādi elementi:

— 2008.–2012. g. periodā (“2. posms”) uzkrātās kvotas,

— bezmaksas kvotas, kas iedalītas no 2013. gada 1. janvāra līdz 2019. gada 31. decembrim (7), t. sk. no jaunu iekārtu rezerves (“NER”) iedalītās kvotas,

— kvotas, kas piešķirtas izsolīšanai laikposmā no 2013. gada 1. janvāra (8) līdz 2019. gada 31. decembrim (9), tajā skaitā kvotas, kas atskaitītas no izsolāmajiem apjomiem laikposmā no 2014. līdz 2016. gadam, un kvotas, kas atskaitītas no izsolāmajiem apjomiem 2019. gadā pēc Komisijas 2018. gada 15. maija un 2019. gada 14. maija paziņojuma,

— kvotas, ko Eiropas Investīciju banka (EIB) monetizējusi programmas NER300 vajadzībām;

— tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2019. gada 31. decembrim.

ES ETS 2. posmā uzkrāto kvotu skaits ir 1 749 540 826 kvotas (10). “Kopējās uzkrātās” kvotas ir to ES ETS 2. posmā piešķirto kvotu kopskaits, kas netika ne nodotas, lai ar tām segtu verificētās emisijas, ne anulētas. Kad tiek rēķināts apritē esošo kvotu kopskaits, šis skaitlis izsaka 2013.–2020. g. perioda (3. posms) sākumā apritē esošo ETS kvotu skaitu uz 2013. gada 1. janvāri, un kā tāds tas ir ņemts vērā aprēķinā.

No 2013. gada 1. janvāra līdz 2019. gada 31. decembrim iedalīto bezmaksas kvotu skaits (ieskaitot kvotas no NER) ir 5 850 263 308 (11).

Kā liecina ziņojumi par izsolēm kopējā izsoļu platformā un atsevišķajās platformās (12), no 2013. gada 1. janvāra līdz 2019. gada 31. decembrim izsolīto kvotu skaits (tajā skaitā t. s. “pirmajās” jeb “agrīnajās” izsolēs) ir 5 229 748 000.

Kvotu skaits, kas 2014.–2016. gadā atskaitīts no izsolāmo kvotu apjomiem saskaņā ar Lēmuma (ES) 2015/1814 1. panta 2. punktu, ir 900 000 000.

Saskaņā ar Komisijas 2018. gada 15. maija un 2019. gada 14. maija paziņojumiem no izsolāmo kvotu apjomiem 2019. gadā atskaitīto kvotu skaits ir attiecīgi 264 731 936 un 132 392 786 kvotas.

300 000 000 kvotas monetizējusi EIB programmas NER300 vajadzībām (13).

Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2019. gada 31. decembrim, atbilst 450 221 816 kvotām (14).

3.2. Pieprasījums

Pieprasījumu veido iekārtu kopējās verificētās emisijas no 2013. gada 1. janvāra (15) līdz 2019. gada 31. decembrim, kas ir 12 193 929 203 (16), un tajā pašā periodā anulētās kvotas, kas ir 348 581.

3.3. TSR esošo kvotu skaits

Saskaņā ar Lēmuma (ES) 2015/1814 1. panta 2. punktu 900 miljoni kvotu, kas atskaitītas no izsolāmo kvotu apjomiem 2014.–2016. gadā, tika ieskaitītas rezervē, kad tā sāka darboties 2019. gada 1. janvārī.

Pēc Komisijas 2018. gada 15. maija paziņojuma (17) laikposmā no 2019. gada 1. janvāra līdz 2019. gada 31. augustam rezervē tika ieskaitītas 264 731 936 kvotas.

Pēc Komisijas 2019. gada 14. maija paziņojuma (18) laikposmā no 2019. gada 1. septembra līdz 2019. gada 31. decembrim rezervē tika ieskaitītas 132 392 786 kvotas.

Tādējādi laikposmā līdz 2019. gada 31. decembrim rezervē bija 1 297 124 722 kvotu.

3.4. Apritē esošo kvotu kopskaits

Ņemot vērā iepriekš minēto, apritē esošo kvotu kopskaits ir 1 385 496 166 kvotas.

4. Nobeigums

Saskaņā ar TSR noteikumiem 12 mēnešu periodā, proti, laikā no 2020. gada 1. septembra līdz 2021. gada 31. augustam, TSR ieskaitīs 332 519 080 kvotas.

Nākamā publikācija būs 2021. gada maijā, un tajā noteiks, cik kvotu rezervē ieskaitāmas no 2021. gada septembra līdz 2022. gada augustam.

Pārskats

Piedāvājums a) Uzkrātās kvotas no 2. posma 1 749 540 826 b) Bezmaksas kvotas laikposmam no 2013. gada 1. janvāra līdz 2019. gada 31. decembrim (ieskaitot kvotas no NER) 5 850 263 308 c) No 2013. gada 1. janvāra līdz 2019. gada 31. decembrim izsolīto kvotu kopskaits, ieskaitot agrīnās izsoles 5 229 748 000 d) Kvotas, kas atskaitītas no izsolāmajiem apjomiem laikposmā no 2014. līdz 2016. gadam 900 000 000 e) Kvotas, kas atskaitītas no izsolāmajiem apjomiem 2019. gadā pēc Komisijas 2018. gada 15. maija un 2019. gada 14. maija paziņojuma 397 124 722 f) Kvotas, ko Eiropas Investīciju banka (EIB) monetizējusi programmas NER300 vajadzībām 300 000 000 g) Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2019. gada 31. decembrim. 450 221 816 Summa (piedāvājums) 14 876 898 672 Pieprasījums a) ES ETS iekārtu verificēto emisiju daudzums tonnās no 2013. gada 1. janvāra līdz 2019. gada 31. decembrim 12 193 929 203 b) Kvotas, kas līdz 2019. gada 31. decembrim anulētas saskaņā ar Direktīvas 2003/87/EK 12. panta 4. punktu 348 581 Summa (pieprasījums) 12 194 277 784 Kvotas TSR Rezervē esošo kvotu skaits 1 297 124 722 Apritē esošo kvotu kopskaits 1 385 496 166

(1) Eiropas Parlamenta un Padomes Lēmums (ES) 2015/1814 (2015. gada 6. oktobris) par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un ar ko groza Direktīvu 2003/87/EK (OV L 264, 9.10.2015., 1. lpp.).

(2) Eiropas Parlamenta un Padomes Direktīv 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK (OV L 275, 25.10.2003., 32. lpp.).

(3) Sk. Komisijas paziņojumu C(2019) 3288 final, pieejams: https://ec.europa.eu/clima/sites/clima/files/ets/reform/docs/c_2019_3288_en.pdf

(4) Katras dalībvalsts ieguldījums tirgus stabilitātes rezervē no 2019. gada 1. septembra līdz 31. decembrim un no 2020. gada 1. janvāra līdz 31. augustam ir norādīts Eiropas Komisijas ziņojumā Eiropas Parlamentam un Padomei “Ziņojums par Eiropas oglekļa tirgus darbību”, COM(2019) 557 final, kas publicēts 2019. gada 31. oktobrī.

(5) Eiropas Parlamenta un Padomes Direktīva (ES) 2018/410 (2018. gada 14. marts), ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (OV L 76, 19.3.2018., 3. lpp.).

(6) 2 % mēnesī.

(7) No 2019. gada 1. janvāra Apvienotā Karaliste apturēja bezmaksas kvotu iedali. Bezmaksas kvotu iedale 2019. gadam tika darīta pieejama 2020. gada februārī, tāpēc tā nav ņemta vērā, aprēķinot kvotu piedāvājumu līdz 2019. gada 31. decembrim (sk. Komisijas 2018. gada 17. decembra Lēmumu par norādījumu centrālajam administratoram uz laiku apturēt to attiecīgo Apvienotās Karalistes procesu akceptēšanu Eiropas Savienības darījumu žurnālā, kas saistīti ar bezmaksas iedali, izsolīšanu un starptautisko kredītu apmaiņu, C(2018) 8707). To iekļaus aprēķinā nākamajā gadā.

(8) Te ietilpst arī t. s. “pirmās” jeb “agrīnās” izsoles, t. i., 2013.–2020. g. periodā derīgās kvotas, kas izsolītas pirms 2013. gada 1. janvāra.

(9) No 2019. gada 1. janvāra Apvienotā Karaliste apturēja arī kvotu izsolīšanu. Kvotu izsolīšana Apvienotajā Karalistē atsākās 2020. gada martā, tāpēc to neņem vērā, aprēķinot kvotu piedāvājumu līdz 2019. gada 31. decembrim. To iekļaus aprēķinā nākamajā gadā.

(10) Sk. 2015. gada ziņojumu par oglekļa tirgus darbību, COM (2015) 576.

(11) Pamatojoties uz 2020. gada 1. aprīļa izrakstu no ES darījumu žurnāla (EUTL).

(12) Pieejami: http://www.eex.com/en/products/environmental-markets/emissions-auctions/archive un https://www.theice.com/marketdata/reports/148

(13) Pirmajā laidienā: 200 milj. kvotu, kas pārdotas 2011. un 2012. gadā, otrajā laidienā 100 milj. kvotu, kas pārdotas 2013. un 2014. gadā, sīkāku informāciju sk. https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(14) Pamatojoties uz 2020. gada 1. aprīļa izrakstu no EUTL.

(15) Par 2008.–2012. gadā verificētajām emisijām sk. skaidrojumus par kopējo uzkrāto kvotu skaitu (3.1. punkts).

(16) Dati par kopējām verificētajām emisijām pamatojas uz 2020. gada 1. aprīļa izrakstu no EUTL, lai tiktu ņemtas vērā verificētās emisijas, kas paziņotas līdz 2020. gada 31. martam. Pēc minētās dienas paziņotās emisijas šajā kopdaudzumā nav atspoguļotas.

(17) C(2018) 2801.

(18) C(2019) 3288.